Papersnake/gushiwen huggingface dataset:
生日客朱溪主人云今年乃青山真生日也感其语
赵文（宋代）

人生难得真生日，正使百年才遇一。
我今客里值斯时，况复主人相款密。
连宵举酒为我寿，满眼鸡豚破梨栗。
寿笺投赠盛宾友，寿觞拜舞罗弟侄。
假今家居那有此，米盐纷纠费爬栉。
去年闽山收弟骨，日夜悲啼吟蟋蟀。
岁晚方能负骨归，此愿已偿甘似蜜。
平生苦遭儿女累，十年求解如沐漆。
今年二子各成婚，坐看明年婚嫁毕。
云边太史相邂逅，许我行年七十七。
盖棺以前日一诗，万首犹堪剑南匹。
未知先生竟肯否，不肯便问天公乞。
饮张功父园戏题扇上
陆游（宋代）

寒食清明数日中，西园春事又忽忽。
梅花自避新桃李，不为高楼一笛风。
彦器以迕逆瑾破家有诗述怀自题曰处困为书三绝句 其一
顾清（明代）

天津城下泊归船，回首江湖遂渺然。邂逅云间话畴昔，不知今日是何年。
南归海上访友
吕诚（元代）

北风吹雁渡江烟，访旧东吴晚泊船。野水似龙争入海，大星如泊独当天。

羌村梦寐青灯下，蜀道间关白发年。兵革漂流无倚著，眇余何处赋归田。
暇豫歌
佚名（先秦）

暇豫之吾吾不如鸟乌。
人皆集于菀，己独集于枯。
送陈华文出守当涂同僚饯别分韵得立字
王炎（宋代）

今代陈仲弓，人门两鸡及。
长离五色羽，览辉早翔集。
功名虽鼎来，未肯心汲汲。
自请牧一州，小民要安辑。
维时春将半，桃李露华湿。
慈颜御轻轩，采服随坐立。
行行即下车，啸诺解苛急。
凝香宴宾从，仁气散皋隰。
政恐席未暖，追锋已催入。
涂辙可通行，青云如陟级。
酬袁守方秋崖遗宝带桥诗以雇我老非题柱客
包恢（宋代）

长才二百尺，婉若千里隔。
天下悦出涂，旁午任行客。
上元夜效小庾体同用春字
长孙正隐（唐代）

薄晚啸游人，车马乱驱尘。月光三五夜，灯焰一重春。

烟云迷北阙，箫管识南邻。洛城终不闭，更出小平津。
五游咏
曹植（两汉）

九州不足步。
愿得凌云翔。
逍遥八纮外。
游目历遐荒。
披我丹霞八。
袭我素霓裳。
华盖芬晻蔼。
六龙仰天骧。
曜灵未移景。
倏忽造昊苍。
阊阖启丹扉。
双阙曜朱光。
徘徊文昌殿。
登陟太微堂。
上帝休西棂。
羣后集东厢。
带我琼瑶佩。
漱我沆瀣浆。
踟蹰玩灵芝。
徙倚弄华芳。
王子奉仙药。
羡门进奇方。
服食享遐纪。
延寿保无疆。
西溪次韵九首 其九
刘跂（宋代）

柯亭三弄笛，憀栗易悲风。妙曲来天上，飞花落酒中。

翠屏虚在望，玉镜迥当空。摹写何人解，王维老画工。
寄题西洛致仕张比部静居院四堂
梅尧臣（宋代）

张侯归静居，堂宇结四隅。
堂中何所有，书画罗签厨。
四堂各异名，名异义亦殊。
夷心与会真，内以道德娱。
清白及金兰，外为子孙模。
西南夜落蟾，东北朝生乌。
天门风相通，盛衰理可无。
蒨尔松桧树，间之花石株。
雨晴气候佳，邻里或来俱。
遭摘班林笋，共持香粳盂。
饭毕循径行，不使僮仆扶。
所至旧衣坐，遍历日过晡。
时遇园果熟，甘浆而粉肤。
就枝掇鲜美，咀味销冰酥。
以此乐岁月，岂是忘形躯。
礼法不我弃，劳吝不我纡。
上不媿二疏，下不泛五湖。
自有逍遥趣，幸世遭唐虞。
对雨有怀
郑思肖（宋代）

世道忽翻覆，愁来痛彻心。腥风行杀气，淫雨哭秋阴。

虏睨朝廷玺，官空帑藏金。妃嫔今草地，宫髻泪中簪。
飞花
韩上桂（明代）

只恐飞花去，其如酒一杯。百年重怀土，万里独登台。

庾信诗真苦，虞翻意可哀。江山空在眼，萧索古人才。
岁九月麌令伐我墓柏二株
顾炎武（明代）

老柏生崇冈，本是苍虬种。何年徙灵根，幸托先臣垄。

长持俊彫节，久荷君王宠。岁月骎骎不相待，汉畤秦宫一朝改。

刳中流涕要名材，乍拟相将赴东海。发丘中郎来，符牒百道声如雷。

斫白书其处，须臾工匠来斤锯。持锯截此柏，柏树东西摧。

却顾别丘垄，辛苦行不辞。君不见泰山之庙柏如铁，赤眉斫之尝出血。

我今此去去为船，海风四面吹青天。秉性长端正，不敢作怪妖。

东流到扶桑，日月相游遨。去为天上榆，留作丘中槚。

传与松楸莫叹伤，汉家雨露弥天下。
春游凉泉寺
贯休（唐代）

一到凉泉未拟归，迸珠喷玉落阶墀。几多僧只因泉在，

无限松如泼墨为。云堑含香啼鸟细，茗瓯擎乳落花迟。

青山看著不可上，多病多慵争奈伊。
漳州写怀
吕信臣（金朝）

秦川西去远，不意过漳川。
归梦三千里，羁愁二十年。
谋生空白发，行路若青天。
馀事休相问，相留只醉眠。
咏昭君
汪遵（唐代）

汉家天子镇寰瀛，塞北羌胡未罢兵。
猛将谋臣徒自贵，蛾眉一笑塞尘清。
春日偶作
朱熹（宋代）

闻道西园春色深，急穿芒屩去登临。千葩万蕊争红紫，谁识乾坤造化心。
拟唐人五言八韵 其二 高渐离击筑
顾炎武（明代）

神州移水德，故鼎去山东。断霓夫人剑，残烟郭隗宫。

身留烈士后，迹混市儿中。改服心弥苦，知音耳自通。

沈沦馀技艺，忼慨本英雄。壮节悲迟晚，羁魂迫固穷。

一吟辽海怨，再奏蓟丘风。不复荆卿和，哀哉六国空。
送人之岳山
释了惠（宋代）

莫珍龙袖贵金襕，试拨湖湘草裹看。
拨看路边牛粪火。乌藤变作紫栴檀。
立 其五
刘才邵（宋代）

海国占风慕圣明，先春入贡竭丹诚。梯航万里不辞远，要趁新年贺太平。
玉漏迟 答南乐令周干臣来篇
王恽（元代）

竹林幽思杳。栖迟自叹，离群孤鸟。万里云翔，海树去相依绕。

邻鸟一声唤起，忆共听、朱丝雅调。还自笑。当年已愧，孙登清啸。

清扰。回首分飞，怅落落相期，望高崧少。会鲜离多，经世又谁曾了。

二子况成陈迹，落月满、屋梁空照。庭户晓。得意眼中人少。
送孙记堂出宰归安
宋庠（宋代）

当年璧马上荆台，曾识长离婉婉来。
巧智忍随司马宦，沈酣终婉广都才。
蒪鲈荐俎朝丰馔，稻蟹藏波岁绝灾。
乡梓汀蘋鸡犬地，孙郎藻思若为裁。
寿谈勉翁
顾允成（明代）

矍铄勉翁，八十如童。头有异骨，足下生风。饮食衎衎，论说融融。

足书满壁，芝兰郁蓊。陶家之酒，饮可三汎。邵氏之篇，吟且百筒。

我歌南山，耋寿其逢。
过区用孺太史适长公绳玄诞日即席赋赠
胡应麟（明代）

五夜文光切上台，三春晴色绕蓬莱。桃花漫向秦源觅，棣萼先蓬汉殿开。

紫气絪缊红日驻，清歌摇曳彩云来。丹砂勾漏容相问，六翮蓬君跨九垓。
句
曹松（唐代）

追游若遇三清乐，行从应妨一日春。（李肇《国史补》

云：曲江大会，先牒教坊，请奏上御紫云楼观焉。

时或拟作乐，则为之移日，故曹松诗云云）

石脉水流泉滴沙，鬼灯然点松柏花。（《吟窗杂录》）

鹿眠荒圃寒芜白，鸦噪残阳败叶飞。（《锦绣万花谷》）

华岳影寒清露掌，海门风急白潮头。（《升庵外集》）
依韵和武平九月十五日夜北楼望太湖
梅尧臣（宋代）

东吴临海若，看月上青冥。
河汉微分练，星辰淡布萤。
细烟沈远水，重露裛空庭。
孤坐饶清兴，惟将影对形。
挽吴明可给事
陈傅良（宋代）

忆上诸生谒，公方薄恙侵。
欣然蒙絮帽，恨不醉花阴。
自说看人熟，相期晚岁深。
半天苍岭雪，回首为沾襟。
与郑几夫
晏几道（宋代）

小白长红又满枝，筑球场外独支颐。
春风自是人间客，主张繁华得几时？
上界第一峰
吴高（明代）

奇峰四百三十二，惟见兹峰势独尊。远揖华嵩为伯仲，俯看蛮岭作儿孙。

中天日月岩头转，白昼云雷脚底奔。不是飞仙那可即，骖鸾何日去朝元。
周十三丈约同马三丈入青原山赋诗五首以记行 其三
赵蕃（宋代）

艇子君先唤，篮舆我复追。闻钟疑寺直，见塔上林移。

早起犹思睡，冲寒故觉羸。山游定何得，饭饱细吟诗。
金刚随机无尽颂·非说所说分第二十一
释印肃（宋代）

贝叶非文字，决择世间事。
义理妙难通，假立多门路。
寄淮安守将梅都尉
茅大方（明代）

幽燕消息近如何？控扼长淮节镇多。
纵使火龙蟠地轴，莫教铁骑过天河。
关中馈运萧丞相，海上楼船路伏波。
老我不才无补报，西风一度一悲歌。
予十许岁即往来云门诸山今复与诸子来追念凄
陆游（宋代）

经行犹记髧髦初，所至浑如过故墟。
桥废夕阳空鹤表，碑亡春草没龟趺。
荒郊渺渺羊牛下，丛木萧萧鸟雀呼。
可恨一衰今至此，右携筇杖左人扶。
和蒲塘乡饮酒席上韵
萧立之（宋代）

洛社当年留样子，客中正可饮亡何。樽前聊复会真率，殿上相期侍馺娑。

事意旧游忘鬓改，坐分前席觉年多。西风管取都长健，更插茱萸上嵬峨。
泊浦子口
钱敬淑（清代）

残年泊归棹，问酒郭西亭。
雪圃芹芽白，江醪竹叶青。
夕阳新别路，衰草古离情。
隔岸寒山色，含凄望旧京。
和董十二司户见寄
毕仲游（宋代）

官居破屋两三间，佳客留连我厚颜。一月俸馀才有酒，十分地厚却无山。

折腰州县慵来久，散发江湖愿未还。不是清朝甘吏隐，偶因多病伏安闲。
故秦国太夫人邓氏挽国词
韩元吉（宋代）

诸父联丞弼，元夫总化钧。
光华人莫并，恭俭古无伦。
沐国三茅土，仪家五凤麟。
涂车闾里恸，矧此故园亲。
某介直寡合为邑亡状而杜兄一见过爱作诗称许
强至（宋代）

平生怀古哲，所趣背时人。
饿死不巧宦，力行惟庇民。
风波方满眼，霄汉欲谋身。
山水得一县，松筠为四邻。
分安篱鷃悦，机少海鸥驯。
道义闻君久，襟怀类我淳。
盍簪何太速，倾盖似非新。
交向篇章定，情缘里闬亲。
胸中都绝介，席上竞夸珍。
他日摅长策，相携献紫宸。
送天台杨仲儒秀才如此
方回（元代）

送君诗者悉豪雄，男子身穷道不穷。
为问何凭游海内，唯应所恃在胸中。
渡过淮水即河水，路背南风多北风。
谁料褐衣抱珠璧，九霄夜月贯长虹。
寄赠林井丹兵宪入楚 其一
黎民衷（明代）

执戟当年侍汉庭，独排高议上青冥。风尘挥手江天远，犹知金门忆岁星。
鹧鸪天·太华峰头十丈莲
佚名（宋代）

太华峰头十丈莲。春风种种锦城边。只缘仙驭来人世，要作鳌头看上元。添宝篆，注金船，曲眉环绕侍歌筵。呼童快秣朝天马，後夜端门月正圆。
證道歌 其二一九
释印肃（宋代）

种性邪，错知解，不体玄机持五戒。行行坐坐执空观，见境见尘增鬼怪。
金陵怀古二首 其二
李之仪（宋代）

霜天日晚独沈吟，潮上风来别是音。恃险战争休想旧，凭高临眺且论今。

数声雁蹙千年恨，一片帆惊万里心。不是江山解磨折，却应人物自升沈。
柳梢青（郡圃新开云月湖约客试小舫）
魏了翁（宋代）

撺掇花枝，趱那天气，一半春休。未分真休，平湖新涨，稚绿初抽。

等闲作个扁舟。便都把、湖光卷收。世事元来，都缘本有，不在他求。
题女郎庙
曹邺（唐代）

数点烟香出庙门，女娥飞去影中存。

年年岭上春无主，露泣花愁断客魂。
山居杂诗九十首
曹勋（宋代）

梢梢岸上柳，粼粼岸下波。
晴云羃远岫，东风扇微和。
去冬身耕植，连春无干戈。
田畯知此意，种秫应更多。
寄冯鱼山编修
陈昌齐（清代）

闻汝言愁亦欲愁，茫茫身世费前筹。负人自具将军腹，责我难逃子羽头。

未信华阴真有市，何曾棘刺解成猴。商量一榻安心法，那得人间聚窟洲。
咏落叶敬步御制原韵 其二
戴亨（清代）

东西飘泊散残红，寥落关山夕照空。岂向御沟流锦字，已甘憔首逐飞蓬。

集无枯菀随凉雨，望断青葱忆好风。最是蝉鸣凄绝处，萧萧声乱五更中。
腊后岁前遇景咏意
白居易（唐代）

海梅半白柳微黄，冻水初融日欲长。度腊都无苦霜霰，

迎春先有好风光。郡中起晚听衙鼓，城上行慵倚女墙。

公事渐闲身且健，使君殊未厌馀杭。
某获造司空府得至便座见文禽五六夷犹曲池上
毛滂（宋代）

几年不解向沧洲，矰缴曾伤质转幽。
端倚主人怜采色，要随鵷鹭濯清流。
琅邪三十二咏 其二十九 石屏风
韦骧（宋代）

造化非无意，都如图画中。犹嫌未奇怪，更出石屏风。
悼王自牧
张昱（元代）

贵贱交游二十年，忍将老泪洒新阡。盖棺不必论身后，入室犹如在眼前。

一首诗今为尔惜，数行志在得人编。钱塘吟士长相望，潘阆林逋孰后先？
怀德抒情寄上信州座主
杨巨源（唐代）

五马江天郡，诸生泪共垂。宴馀明主德，恩在侍臣知。

怅望缄双鲤，龙钟假一枝。玉峰遥寄梦，云海暗伤离。

幢盖全家去，琴书首路随。沧州值康乐，明月向元规。

鹓凤终凌汉，蛟龙会出池。蕙香因曙发，松色肯寒移。

举世瞻风藻，当朝揖羽仪。加餐门下意，溪水绿逶迤。
锁宿余半月得读书喜而有赋
程公许（宋代）

王事有期程，称意不可再。
寄言山中友，勿误青衫爱。
偶成二绝
苏籀（宋代）

延陵乃有能诗鉴，子路犹为少读书。
习气未忘番简册，白头稽古不应愚。
儒衣陈其姓工于画牛马鱼一日持六簇为赠以换
戴复古（宋代）

生绢六幅淡墨图，伊人笔端有造化。
骅骝汗血捉电光，牯牸倦耕眠草下。
陂塘漠漠烟雨后，出水群鱼戏潇洒。
细看物物有生意，不比寻常能画者。
请君就此三景中，挥毫添我作渔翁。
岸头孤石持竿坐，白鹭同居莆苇丛。
有时寻诗出游衍，款段徐行山路远。
奚奴逐后背锦囊，木杪斜阳鸦噪晚。
有时簑笠过田间，农妇农夫相往还。
手放锄犁吹短笛，日暮青郊黄犊闲。
王孙贵人不识此，此是吾侬佳绝处。
挂君图画读吾诗，令人懒踏长安路。
王母致语
程珌（宋代）

青鸟衔饵海边来，报道群仙浴拂回。
玉侍双成开翠箔，云冠七胜下银台。
万年黎角丹方转，千岁冰桃花欲开。
更待丹成桃熟后，却来亲奉紫宸杯。
遥赠阎古古先辈
李载（清代）

涪水澜空剑影残，雎阳日落马烽寒。鞠躬讵肯输诸葛，断指终烽报贺兰。

笑我从军红抹额，怜君送客白衣冠。生平慷慨无人识，醉后高歌《行路难》。
次韵答永兴安抚文公
韩琦（宋代）

建牙非称冢司官，正是宸襟注意安。即日太平归辅翼，侍祠重陟岱宗坛。
柳梢青·元九不回
吴泳（宋代）

元九不回，胡三不问，花说与谁。赖得东皇，调停春住，句管花飞。赖前密打红围。想孙子、兵来出奇。似恁丰神，谁人刚道，色比明妃。
戏咏老农观稻以秋字为韵
方回（元代）

扶杖行阡陌，粳籼极望秋。
儿孙邀按视，父宿听分抽。
村佃同黄馘，山妻对白头。
负禾难努力，拾穗尚明眸。
粪薄嫌苗瘠，耘迟讶草留。
后生无乃懒，今岁更奚尤。
籴价先朝贱，租期旧尹优。
迩来非昔比，谁复为侬忧。
路远筋骸倦，风凉咳唾稠。
采壶炊破甑，啖茹荐新篘。
一饭都能几，三杯即告休。
堆场喧鸟雀，隘巷集羊牛。
幼稚茅茨候，吹呼果栗求。
虽无玉鸠赐，端胜富民侯。
新市杂咏十首
华岳（宋代）

朱门粉壁谪仙家，柳外秋韃衬落霞。
一涧碧云流不去，木兰舟系木兰花。
九月一日夜读诗稿有感走笔作歌
陆游（宋代）

我昔学诗未有得，残余未免从人乞。
力孱气馁心自知，妄取虚人有惭色。
四十从戎驻南郑，酣宴军中夜连日。
打球筑场一千步，阅马列厩三万匹。
华灯纵博声满楼，宝钗艳舞光照席。
琵琶弦急冰雹乱，羯鼓手匀风雨疾。
诗家三昧忽见前，屈贾在眼元历历。
天机云锦用在我，翦裁妙处非刀尺。
世间才杰固不乏，秋毫未合天地隔。
放翁老死何足论，广陵散绝还堪惜。
惜春郎 送春
顾太清（清代）

剩脂残粉谁收拾。枉累人愁泣。阑干十二，藓阶苔径，春恨如织。

几度留春留不得。拟痛饮今夕。葺落花、作个青心，也算是怜春色。
咏史二十二首 其十九 后唐庄宗
赵戣（宋代）

刺心真有志，批颊更何为。试问唐新主，何如亚子时。
送游尧臣归闽六首
王炎（宋代）

宦游适四方，僚友兄及弟。
所恶薰有酒，气味不相似。
黄鹄来自南，挽首啄禾黍。
意欲摩云霄，石交予与汝。
鸡鹜安用喧，短翼无远举。
浣溪沙·杨花
陈子龙（明代）

百尺章台撩乱飞，重重帘幕弄春晖。怜他飘泊奈他飞。
澹日滚残花影下，软风吹送玉楼西。天涯心事少人知。
寄黄鹤山吕雪村
顾逢（宋代）

君从庐墓我西东，数载惭无一字通。
却喜梦游黄鹤寺，几番携手月明中。
长安春望
张蠙（唐代）

明时不敢卧烟霞，又见秦城换物华。残雪未销双凤阙，

新春已发五侯家。甘贫只拟长缄酒，忍病犹期强采花。

故国别来桑柘尽，十年兵践海西艖。
文君白头吟
弘历（清代）

牡丹开时置锦帐，牡丹谢时委路旁。怜新弃旧皆如此，何必相如薄情子。

不妒茂陵人如花，只恨当垆时便差。白头吟罢心独苦，请君自读长门赋。
呈万菴十章·参同
白玉蟾（宋代）

道人家在海之南，来访庐山老万庵。
露柱灯笼同请举，僧堂佛殿总和南。
山河大地自群动，蠢动含灵共一龛。
虀瓮里鱼淹未死，此香炷向活瞿昙。
丁巳除夕
萧立之（宋代）

攽春过了雪犹勍，枝北枝南开未曾。风雨闭门人守岁，江淮断道士椎冰。

说三生梦溪桥酒，抄一年诗纸帐灯。世事正长双鬓短，客床无寐曲寒肱。
谷林堂
苏轼（宋代）

深谷下窈窕，高林合扶疏。美哉新堂成，及此秋风初。

我来适过雨，物至如娱予。稚竹真可人，霜节已专车。

老槐苦无赖，风花欲填渠。山鸦争呼号，溪蝉独清虚。

寄怀劳生外，得句幽梦馀。古今正自同，岁月何必书。
花犯 咏浩然堂后池上白山茶用周美成梅花韵
陈维崧（清代）

封西风，亭亭一树，个侬好风味。和烟和月，也无人怜惜，不胜清丽。

水晶帘额深深倚。天寒私自喜。似小玉、夜长无伴，上床铺粉被。

珠窗一层障疏花，似无还似有，共人憔悴。愁杀是、青霜轻坠。

记一种、红颜窈窕，曾开在、三春台榭里。只薄命、年年流落，秋天凉著水。
观象一
彭启丰（明代）

周天三百六十五，去地九万有一千。茫茫大造亦可测，观星之一始何年。

虞帝璿玑制初创，姬文载咏《灵一》篇。铜仪昉自汉宣帝，递相述作逾精研。

古遗铸象十三座，我朝新造居中圜。西洋算法穷杪忽，横互尺度罗星躔。

五金之精发异彩，四柱屹峙生祥烟。我来驻马历一上，落落万象光芒悬。

超然置身六合表，欲穷造化玄中玄。侧闻人主象太乙，执德驭世无颇偏。

敬天以心不以器，神凝于穆非言诠。莲漏声传初日晓，龙楼彩映红云鲜。

惟愿雨旸协畴范，天人一气相回旋。
予游潼川将访魏城令君李仲明而不果作此寄之
李流谦（宋代）

骨肉缠恩爱，友朋缀情义。
於君若兼之，何生结此契。
朅来东川游，咫尺桃李县。
引车意甚决，牵衣事辄挽。
我如空中意，随风出岩岫。
又如波上舟，东西听水手。
有心不能酬，富贵那可必。
富贵吾不愿，此见未宜失。
栽诗说相思，过雁或堪托。
雁能见君子，嗟予雁不若。
裕卿业与余为钱塘之约余以归计迫不及待辄留一绝
胡应麟（明代）

飞流如雪洒篷窗，一夜离心拥去艭。回首不堪相忆处，千山明月满桐江。
偈五十三首 其一
释克勤（宋代）

蜗牛角上三千界，云月溪山共一家。既尔业缘无避处，不如随分纳些些。
长城
朱庆馀（唐代）

秦帝防胡虏，关心倍可嗟。一人如有德，四海尽为家。

往事乾坤在，荒基草木遮。至今徒者骨，犹自哭风沙。
和舅氏苏学博归休
傅煇文（清代）

举世轻肥逐马裘，孤怀别欲寄林丘。曲弹古调难青眼，官老明时已白头。

宦海梦疏金紫贱，故山情重水云秋。寒毡脱却渔竿在，收拾经纶付野鸥。
渔父醉
黄今是（宋代）

天淡潇湘南北家，花随流水水流花。
一竿明月何人会，又逐虚船过白沙。
水龙吟（戊午元夕）
吴潜（宋代）

十洲三岛蓬壶，是花锦、一团装就。轻车细辇，绮罗香里，放光如昼。朱户笙箫，画楼帘幕，有人回首。想金莲灿烂，星球缥缈，那风景、年时旧。

应念白头太守。怎红旗、六街穿透。铺排玳席，追陪珠履，且酾春酎，楚舞秦讴，半慵莺舌，叠翻鸳袖。把千门喜色，万家和气，祝君王寿。
客有问东武名胜者略举示意
刘果（清代）

澄鉴决淇白玉堆，青峰插汉五莲开。春前花满卢敖洞，雨后云封苏子台。

夜半琅琊先见日，天晴潮汐书闻雷。李斯古篆留清署，为记秦皇览胜来。
和同年梁韶州寺丞次张寄诗
杨万里（宋代）

故人一别恰三年，谁与论诗更说禅。
忽报一麾官岭外，寄来七字雪梅前。
人惟南内班行旧，语带西湖山水鲜。
安得对床吟至晓，旋烹山茗试溪泉。
寿立斋
王柏（宋代）

思泉种德懋，后皇命浮美。
髧髦传正学，一念不妄起。
真固满腔仁，兢兢日增累。
甲子正一周，庞眉追甪绮。
年年三月初，南极倚炜炜。
预酌长生尊，家庆合庭鲤。
今岁南极光，一照千余里。
我有百灵丹，远寄螺江边。
殷勤为子寿，角亢光芒寒。
一丸当一岁月，送以华池泉。
初进双目清，再进华颠玄。
三进毛骨换，四进还童颜。
五进志气神，六七八进生羽翰。
进进诚不已，俯拍洪崖肩。
不须驾黄鹄，炯炯天地之方圆。
只恐独立无与侣，不如归来岁寒之下相周旋。
风入松 其一
田中行（宋代）

一宵风雨送春归。绿暗红稀。画楼尽日凭阑意，与谁同捻花枝。

门外蔷薇开也，枝头梅子酸时。

玉人应是数归期。翠敛愁眉。塞鸿不到双鱼远，恨楼前、流水难西。

新恨欲题红叶，东风满院花飞。
偈颂一百零四首 其九十八
释绍昙（宋代）

蒿篱关猛虎，笔管养苍龙。稳帖帖藏牙伏爪，黑漫漫怪雨颠风。

临济小厮儿惊心欲折，丰干老冻脓睡思方浓。山濛濛，水溶溶。

乾坤无碧落，收放绝行踪。
古奇峰福神庙题壁断句
刘黎光（清代）

天外波涛何限阔，眼中城郭自然图。评诗有料山奚管，待客无僧酒作徒。
题城南书院三十四咏
张栻（宋代）

移得幽兰几本来，竹篱深处手栽培。
芬芳不必纫为佩，月白风清取次开。
提举陈龙图春寒惠然见访
韩琦（宋代）

冒寒连驿促征轮，须信相思是故人。顿似清风袪大暑，何嗟明月隔芳尘。

雪隈檐角依微在，春著花稍次第新。不把一杯同一笑，此时幽愤兴谁伸。
雨过
厉元吉（宋代）

漠漠轻云过野墙，新枫矮柏色苍苍。
平田鹤迹留残雨，深坞鹂声带夕阳。
酬考功杨员外见赠佳句（黄卷读来今已老白头受屈不曾言）
钱起（唐代）

上林谏猎知才薄，尺组承恩愧命牵。潢潦难滋沧海润，

萤光空尽太阳前。虚名滥接登龙士，野性宁忘种黍田。

相国无私人守朴，何辞老去上皇年。
凤翔八观，并叙 其七 李氏园
苏轼（宋代）

朝游北城东，回首见修竹。下有朱门家，破墙围古屋。

举鞭叩其户，幽响答空谷。入门所见夥，十步九移目。

异花兼四方，野鸟喧百族。其西引溪水，活活转墙曲。

东注入深林，林深窗户绿。水光兼竹净，时有独立鹄。

林中百尺松，岁久苍鳞蹙。岂惟此地少，意恐关中独。

小桥过南浦，夹道多乔木。隐如城百雉，挺若舟千斛。

阴阴日光淡，黯黯秋气蓄。尽东为方池，野雁杂家鹜。

红梨惊合抱，映岛孤云馥。春光水溶漾，雪阵风翻扑。

其北临长溪，波声卷平陆。北山卧可见，苍翠间硗秃。

我时来周览，问此谁所筑？云昔李将军，负险乘衰叔。

抽钱算间口，但未榷羹粥。当时夺民田，失业安敢哭。

谁家美园囿，籍没不容赎。此亭破千家，郁郁城之麓。

将军竟何事，虮虱生刀䪅。何尝载美酒，来此驻车毂。

空使后世人，闻名颈犹缩。我今官正闲，屡至因休沐。

人生营居止，竟为何人卜。何当办一身，永与清景逐。
送张升之四首
项安世（宋代）

故人故人休相忆，君去江南我江北。
江南江北天茫茫，相思各在天一方。
天边有雁江有鱼，相思为寄尺素书。
七月十四日江西美约周愚卿兄弟及许景阳相过
周必大（宋代）

起来汗浃似翻浆，容带清风变早凉。
鹤子曳衣犹浅褐，鹅儿对酒已深黄。
白莲近揖三千女，丹荔遐招十八娘。
但把槐忙付年少，不妨老伴燕林塘。
游生米施真君观阅李德素旧题五绝句遂次韵和之 其一
郭祥正（宋代）

寄语人间学道人，无真可学乃为真。施郎昔日投竿处，直下寻纶透海滨。
江城子　　风鸢
吴伟业（清代）

柳花风急赛清明。小儿擎。走倾城。一纸身躯、便欲上天行。

千丈游丝收不住，才跌地，倏无声。凭谁牵弄再飞鸣。

御风轻。几人惊。江南二月听呼鹰。赵瑟秦筝天外响，弹不尽、海东青。
秋日过子陵钓台
释文珦（宋代）

不将华衮换羊裘，冷对青山到白头。
说与往来名利客，经过台下莫维舟。
拟骚赠萧都宪先生还蜀
夏良胜（明代）

嗟岐路之欹倾兮，胡追逐而缤纷。舟放楫兮山之岑，车错毂兮江之濆。

直夫后皇之易化兮，兰萎畹而树榛。跃健马兮腰垂弸，嘅燕赵之慷慨兮不若古，生兹毒丑兮熟与衡。

畎亩战场兮耒耜，兵鼓坎坎兮云征。血腻草兮和雨腥，沆𡽦千里兮无完城。

羌守臣之引咎兮，脱簪组而自絇。刑探饴而思恍怆兮，噤咭隔而谁语。

天子明见兮时艰尔处，符匪专握兮囷械乃茹。

驱犬羊兮抟翼虎，戢若勚兮准若辜。事靡盬兮旋复而所。

揽涕泪而感旷荡兮无涯，夜耿耿兮不寐。思奋报兮帅厉，神歘忽兮天之际。

铁鏦铮兮马嘶，惊觉兮舞昌被。如醉兮如痴，日坎廪兮天子知。

噫是贞坚兮拂所施，无抑郁以毙兮徒伤悲。有涣命兮允归，康复泰兮秉机，知𦕈负初兮夫奚疑归。

分归兮九秋，风瑟瑟兮潦水收。木叶下兮寒露绸，旋车兮道之周。

雁廱廱兮南幽，蟋蟀宵征兮啾啾。容与兮夷犹，心摇摇兮禾黍丘。

仰象魏兮在袖，岂长往兮叹休。巫山高兮云依，峡水清兮星移。

方有书兮药有苗，师赤松兮友子乔。身健便兮拟嫖姚，徙倚夷兮逍遥。

蕙可佩兮芰可衣，鹤和鸣兮鸥狎飞。毋曰乐憺憺兮将忘机。

超氛埃兮淑丽，贞臣匪放兮省疚瘵之希微。发种种兮飒如其稀，心怦怦兮如遗。

有梦兮不违，有坐兮向墀。居高兮体卑，哀剥落兮方离。

披鸟敛翼兮欲安栖，绸缪桑土兮胡尔迟。恩衔义结兮草木知，将感召而来兮天朝羽仪。
晓登灵梵寺阁二首
张嵲（宋代）

晨登高望阁，爱此经檐日。
稍观宿雾捲，坐见前山出。
望岫喜林宿，闻泉令竹密。
与世若相忘，怀人如有失。
聊此寄晨昏，惭无经世术。
诗
张载（魏晋）

气力渐衰损，鬓发终以皓。
昔为春月华，今为秋日草。
江州五咏 其一 射蛟浦
苏辙（宋代）

万骑巡游遍，千帆破浪轻。射蛟江水赤，教战越人惊。

山转楼船影，岸摧连弩声。祈招无为赋，酣寝尽平生。
戏用荆公体呈黄张二君
洪刍（宋代）

金华牧羊儿，稳坐思悠哉。谁人得似张公子，鞭笞鸾凤终日相得陪。

长夏无所为，垒曲便筑糟邱台。古今同一体，吾人甘作心似灰。

南方瘴疠地，郁蒸何由开。永日不可暮，渴心归去生尘埃。

人生会合安可常，如何不饮令心哀。张公子，时相见，我能拔尔抑塞磊落之奇才。

只愿无事常相见，有底忙时不肯来。
杜鹃
释居简（宋代）

旧草堂东水竹西，年年只与落花期。长亭今夜声连晓，愁似经年病拾遗。
出衡山县行数十里古松道中至山下作
区大相（明代）

未登衡岳寺，先看衡岳松。清阴夹道植，翠色百里封。

左右分偃盖，前后引扶筇。天清下鸾鹤，风至舞虬龙。

俯瞰千寻壑，直上万仞峰。穹标倚霞岭，逸韵答石淙。

凉荫苍苔石，香袭丹桂丛。我来值穷秋，凄凄霜露浓。

既钦淩寒节，复惬幽赏悰。时见松下人，采芝𢲞紫茸。

思愿从之游，耸身青云中。何时鍊金液，于此驾轻鸿。
小豪飞函为尊甫芳园封翁寿辰徵诗爰成七古一章却寄
郑国藩（清代）

苍松夭矫游龙形，道是冰霜百鍊身。俯视凡木多彫萎，岁寒耐得始长春。

物类有然人亦尔，此意请质小豪子。小豪尊甫古之愚，直辞曾慑陵暴徒。

稚虎自有食牛气，见义无勇信非夫。牵车服贾勤孝养，更向海邦学商战。

负米争传季路贤，吹篪敢先伯氏倦。伯去星洲仲越南，货殖才多人共羡。

自古意气重男儿，肯为新知倍旧知。却聘书成怀落落，金钱易掷山难移。

宫入磨蝎磨折定，惟有精神能战胜。再接再厉事竟成，归来年已逾知命。

独恨树静风不宁，罔极未报涕常零。况乃雁行先折翼，万里归骨悲原鸰。

由来诗书重孝友，郁郁佳城窀穸厚。耰锄豆萁两无惭，寿考作人更不朽。

转坤学校能转坤，乾健才华出钗裙。成绩八年历史在，至今齿颊尚流芬。

回忆生平最劳力，快乐却从勤苦得。敬我敬人合则留，岂能胁肩望颜色。

襟怀坦荡契天和，渥丹犹作醉颜酡。哀乐不须丝竹写，惩忿窒欲福寿多。

不见青青坚节在，四时何尝改叶柯。达尊有三齿居一，内外孙曾已绕膝。

老人星映南极明，恰好青牛度关日。邮筒远寄预徵诗，欲佐兕觥同介眉。

显亲岂待人爵贵，讴歌即是扬名时。老我无才空弹指，挥毫不见云烟起。

请君当作海筹看，莫道呕哑难入耳。
舟行遣兴
陈与义（宋代）

会稽尚隔三千里，临贺初盘一百滩。
殊俗问津言语异，长年为客路歧难。
背人山岭重重去，照鷁梅花树树残。
酌酒柁楼今日意，题诗船壁后来看。
题王幼霞秋暮怀人图图为某君寄江总栖霞寺断碑作
黄绍箕（清代）

凉蟾窥户天雨霜，草木黄落雁南翔。所思远道不可见，何以遗南球琳琅。

南朝令仆儿戏耳，文字翩翩差可喜。缺碑盘木昔所嗟，丹青不渝今复尔。

忆昨将车钟阜侧，过江名士多于鲫。酒酣说剑无留行，念君纵横埽破墨。

严飙飒飒违清尊，芰荷落尽风漪痕。青山一发江南路，南亦凄神虞道园。
圆灵水镜
徐敞（唐代）

浮光上东洛，扬彩满圆灵。明灭沦江水，盈虚逐砌蓂.

不分沙岸白，偏照海山清。练色临窗牖，蟾光霭户庭。

成轮疑璧影，初魄类弓形。远近凝清质，娟娟出众星。
失调名
佚名（宋代）

巧画远山眉。
妾薄命
薛季宣（宋代）

鱼生蒲藻中，河水以为依。倾河竭其波，鱼藻当何归。

妾作君家妇，君时尚卑微。勤身纴丝纩，夜午不下机。

悯君书幌劳，宁教食无薇。缉缉儿与女，号寒复啼饥。

怜之小颜色，饤饾挛斑衣。君登名利场，妾喜神欲飞。

今君位通侯，蚩头建黄扉。忍令家人子，举动生光辉。

妾昔颜如花，因君损芳菲。君去春无迹，潸然泪红玑。

自怜承事君，为他箸头肥。妾命薄如纸，虚床但歔欷。

忆昔在家日，憨痴弄庭闱。爷娘念娇子，深心爱其颀。

人间愁未知，结发为君妃。姑嫜时在堂，色养亲无违。

慇勤百憔悴，可道才依稀。谁言当见君，崇高位巍巍。

君官知渐穹，人事觉已非。非关君二三，妾貌凋寒威。

恨无长门赋，可以使君矶。更长不再眠，入户多蛜蝛。

妾有青绮琴，愁来为君挥。琴诗无别意，黄绿忧裳衣。

昔作掌上珠，今逐驾下騑。珠藏不复媚，车行在观旂。

幸君且留连，知音世诚希。岁寒须见梅，何花耐凗溰。
宫词一百首
岳珂（宋代）

六师夜撤广陵围，积甲芜城一样齐。
淮海只今清彻底，更留京观筑鲸鲵。
挽杨子美侍郎 其二
孙应时（宋代）

荣禄连三纪，贤劳匝四方。风烟鬓苍白，道路马玄黄。

不是论思晚，终然疾病妨。谁书循吏传，处处有甘棠。
游昭德观
李彭（宋代）

晓随归雁影联翩，来访仇池小有天。万籁虚徐杂钟磬，一源淳朴异山川。

云霾大壑真游远，风扫石楠佳句传。司命峰前徐孺子，几时风雪对床眠。
偈颂一百三十三首 其六十二
释居简（宋代）

未发足南方已前，早知错了底十有五双。往往当面讳却，不肯承当。

若不将错就错，未免雪上加霜。我者里纂节去处，听他烟棹上瞿塘。
金陵杂兴二百首
苏泂（宋代）

桑林伐尽枣林空，卖得柴钱饭不充。
明日死生犹未必，新何缠裹过秋冬。
山家
方岳（宋代）

午阴蒙密路萦纡，两两丽黄对引雏。
自可曲肱惊短梦，南山丛薄有於菟。
薝卜花盛开因赋四韵
张镃（宋代）

桃杏空为涧上霞，移根争似觉王家。众香不复推沉水，六出分明是雪花。

柳岸风连荷叶上，葛巾人坐竹阴斜。题评更得吾诗后，醒睡从今合胜茶。
紫骝马·紫骝马
袁宏道（明代）

紫骝马，行且嘶。
愿为分背交颈之逸足，不愿为追风绝景之霜之。
霜之灭没边城道，朔风一夜霜花老。
纵使踏破天山云，谁似华阴一寸草。
紫骝马，听我歌。
壮心耗不尽，奈尔四之何！
罗汉石
曾季貍（宋代）

吾闻大幻师，种种示方便。
虽於土石中，神力亦周遍。
君看此翠土，乃有罗汉面。
殷勤作礼相，形质皆可辨。
初观顶相殊，次观双足现，
僧袍如轻绡，风举势转旋。
得非方广尊，影落此石片。
千年磨不尽，若坚金百炼。
我来一瞻敬，赞叹未曾见。
摩挲谛玩久，欲去反留恋。
叮咛善守护，尊者俱神变。
会当清夜阑，神光照金殿。
龟峰 其一
韦骧（宋代）

偶向尘劳得胜游，纵观三十六峰秋。巢云负月几千岁，欲问神龟不转头。
销夏•雨窗读巢青阁词 翻「风入松」，用仄韵
沈谦（清代）

窗外葡桃珠一架。苏苏雨下。把卷科头怯晚寒，映斜阳、玉虹遥挂。

香凝楚簟重铺润，逼吴笺嫩砑。

忽忆东头销永夏。湖山如画。唱遍旗亭绝妙词，有按拍、双鬟低亚。

峰临高阁青来，珠滴小槽红榨。
人日梅花病中作
李群玉（唐代）

去年今日湘南寺，独把寒梅愁断肠。今年此日江边宅，

卧见琼枝低压墙。半落半开临野岸，团情团思醉韶光。

玉鳞寂寂飞斜月，素艳亭亭对夕阳。已被儿童苦攀折，

更遭风雨损馨香。洛阳桃李渐撩乱，回首行宫春景长。
送㤅伯之楚应学使张公之聘 其一
曹寿铭（清代）

荆门九派水如烟，此去关河落木天。春苑莺花京国梦，秋风鸦木洞庭船。

酒边供奉怀人句，客里冯唐未老年。大好青山无计住，办餐知少画叉钱。
看奕棋
欧大任（明代）

楸枰对奕向江湍，珍簟朱帘夏亦寒。自笑旁观松树下，可能犹作谢公看。
如宁庵
孙应时（宋代）

川原相萦纡，林谷递深秀。
步迎流水声，聒聒新雨后。
怆然瞻故丘，乔木百年旧。
精庐跨略彴，苔竹故幽茂。
忆昔戏绿阴，怡悦年方幼。
蹉跎今白发，寒暑厌相寇。
区区济物心，已矣真大谬。
请寻遂初赋，泉石长枕潄。
四犯翦梅花
刘过（宋代）

水殿风凉，赐环归、正是梦熊华旦。叠雪罗轻，称云章题扇。西清侍宴。望黄伞、日华笼辇。金券三王，玉堂四世，帝恩偏眷。临安记、龙飞凤舞，信神明有後，竹梧阴满。笑折花看，橐荷香红润。功名岁晚。带河与、砺山长远。麟脯杯行，狨鞯坐稳，内家宣劝。
题朱山人隐居
梁士楚（元代）

天畔晴峰敛醉霞，隔溪流水似僧家。蒲团不入游仙梦，独绕山城树树花。
汤即墨太翁南还过胶墨人追送之
赵完璧（明代）

华轩匆遽胶水东，三子速我玉钵诗无工。仙翁夙仰天上客，綵毫漫尔随春风。

一枝仙桂来墨阳，相从懿训称龚黄。沧海枯莱被时雨，华胥仙梦交扶桑。

兴高引旆下蓬阙，春帆缥渺吴山月。恩沾有自可能忘，挽辔空教心力竭。

柳依依，雨霏霏，桃花乱点春衫稀。子规啼歇暮山紫，清樽酒尽沧云归。

望君拟南极，雪颠方瞳瑞王国。待君游东瀛，玉笙琼佩飞天声。

劳峰鸣凤一时举，朱衣廌绣黄鹤轻。山高而海清，泽濊而永名。

赤子慕不辍，青桂当重荣。丹霄有道在平地，皇灵厥艾还分明。

顾我迂疏老林水，烟丝云斧何如情。长短有句长短亭，聊尔为墨人之诚，远人之征。
送姚舒下第游蜀
方干（唐代）

蜀路何迢递，怜君独去游。风烟连北虏，山水似东瓯。

九折盘荒坂，重江绕汉州。临邛一壶酒，能遣长卿愁。
祝英台近·赠镜
黄之隽（清代）

月般圆，珠样洁，秋水一泓满。青绿摩挲，旧铸汉时款。

问他流落人间，照人多矣，可曾照、玉环飞燕。

绣奁捲。好将花影红窗，结做晓妆伴。暖捧春纤，画出翠峰远。

怜渠一片冰心，受人磨洗，甫能得、相逢娇面。
满庭芳·元日书怀，和仲策
夏孙桐（清代）

垂白羁人，软红芳节，颂椒依旧开筵。愁深春浅，难避是尊前。

尘世悲欢幻影，个中味、尝彻中边。凭谁慰，嫣然一萼，偶对小梅妍。

迁延。天漫问，厓珠又失，皋佩空捐。几壮怀销耗，猿臂残年。

长此纷纷蚌鹬，劫灰畔、默省因缘。春婆梦，看人醉醒，凄语诉蛮笺。
三豪诗送杜默师雄
石介（宋代）

曼卿豪于诗，社壇高数层。
永叔豪于辞，举世绝俦朋。
师雄歌亦豪，三人宜同称。
曼卿苦汩没，老死殿中丞。
身虽埋黄泉，诗名长如冰。
永叔亦连蹇，病鸾方蹇腾。
四海让独步，三馆最后登。
师雄二十二，笔距狞如鹰。
才格自天来，辞华非学能。
迥顾李贺辈，粗俗良可憎。
玉川月蚀诗，犹欲相凭陵。
曼卿苟不死，其才堪股肱。
永叔器甚闳，用之王道兴。
师雄子勉旃，勿便生骄矜。
前缓声歌
沈约（南北朝）

羽人广宵宴。
帐集瑶池东。
开霞泛彩霭。
澄雾迎香风。
龙驾出黄苑。
帝服起河宫。
九疑轥烟雨。
三山驭螭鸿。
玉銮乃排月。
瑶軷信凌空。
神行烛玄漠。
帝斾委曾虹。
箫歌美嬴女。
笙吹悦姬童。
琼浆且未洽。
羽辔已胜空。
息凤曾城曲。
灭景清都中。
隆佑集皇代。
委祚溢华嵩。
守风厦门排闷 其四
孙元衡（清代）

茁地残山根干黑，黏天远海色光肥。长风十日无休息，不遣鶢鶋自在飞。
云岩寺
张演（宋代）

栋宇何年有，云岩拥树深。山僧传旧险，诗者有行吟。

云影侵巾屦，江声送古今。荔枝何用数，抚字每劳心。
山中 其四
方岳（宋代）

古木苍藤自一丘，草庐吾亦爱深幽。断无俗物敢排闼，尽有好山堪倚楼。

已老始知书作祟，不才宁与命为仇。石床只在松阴底，拳手支头百不忧。
宫词 其八十三
张公庠（宋代）

倦饮人闲春欲回，日华多处五云开。杨花满地东风转，半作轻毬衮衮来。
寿钱太史母顾太孺人六十
娄坚（明代）

旭日深闺侍宴温，如云上客颂玙璠。
十年不负丸熊意，三岁长玙化鹤魂。
广被早容寒士接，<门为>门时共族人言。
他年相业归田稷，古道由来寿母敦。
风流子 和留仙
秦宝寅（清代）

当年人隐约，桃花路、青鸟信悠悠。想敲断玉钗，丁香缄恨，渡来银汉，豆蔻含愁。

如今见、华灯催按曲，斜日看梳头。著意矜持，低鬟轻笑，自然风度，无语凝眸。

泰娘桥下路，归时应、不忘曲院重楼。更记酒阑调瑟，烛暗藏钩。

怕横塘梦断，锦书难托，山香舞罢，翠钿谁收。待到梅花如雪，一半春休。
禽言九首·婆饼焦
刘克庄（宋代）

阿婆八十双鬓皤，屑麦为饼将奉婆。
小家新妇拙烹调，不觉铛热令饼焦。
高堂日晏婆停筯，小姑诃婢郎谴妇。
新妇敛手前谢过，别就热铛翻一个。
江城子 次韵
许有壬（元代）

懒于沙鸟拙于鸠。为无求。得无忧。底事疏狂，却效子长游。毕竟无求何用出，求不得，亦宜休。西风真解酿羁愁。试登楼。望南州。黄叶疏云，摇荡一川秋。更被谁家多事笛，吹不尽，思悠悠。
呈德茂
李流谦（宋代）

秋入羁怀劳我思，愁兼归梦到家迟。
有人来得平安字，无事纺成酬唱诗。
相伴几经江月照，同行更赏峡山奇。
祗应便把州麾去，还有三年不见时。
桐庐舟中见山寺
朱熹（宋代）

一山云水拥禅居，万里江楼绕屋除。行色匆匆吾正尔，春风处处子何如。

江湖此去随沤鸟，粥饭何时共木鱼。孤塔向人如有意，他年来借一蘧蒢。
豆腐诗次韵二首 其一
陈柄德（清代）

采菽中原正及秋，一筐好借水云溲。蒸来香近红莲美，砻去浆飞白练柔。

自有清腴宜雅俗，不教渣滓稍分留。从今莫笑先生腐，冰雪声华夹袋收。
句
冯京（宋代）

丰年足酒容身易，世路无媒着脚难。
示长卿
邹浩（宋代）

君与我同庚子生，连年忧患亦纵横。天高休说不可问，心下直须深自明。

运属时雍人正乐，祀严郊报礼初成。涤瑕荡垢知多少，行矣欣欣木再荣。
下途归石门旧居
李白（唐代）

吴山高，越水清，握手无言伤别情。
将欲辞君挂帆去，离魂不散情郊树。
此心郁怅谁能论，有愧叨承国士恩。
云物共倾三月酒，岁时同饯五侯门。
羡君素书尝满案，含丹照白霞色烂。
余尝学道穷冥筌，梦中往往游仙山。
何当脱屣谢时去，壶中别有日月天。
俯仰人间易凋朽，钟峰五云在轩牖。
惜别愁窥玉女窗，归来笑把洪崖手。
隐居寺，隐居山，陶公炼液栖其间。
凝神闭气昔登攀，恬然但觉心绪闲。
数人不知几甲子，昨来犹带冰霜颜。
我离虽则岁物改，如今了然识所在。
别君莫道不尽欢，悬知乐客遥相待。
石门流水遍桃花，我亦曾到秦人家。
不知何处得鸡豕，就中仍见繁桑麻。
翛然远与世事间，装鸾驾鹤又复远。
何必长从七贵游，劳生徒聚万金产。
挹君去，长相思，云游雨散从此辞。
欲知怅别心易苦，向暮春风杨柳丝。
问鹤
张镃（宋代）

鹤也来多日，今朝认笋舆。
繖斜聊引避，路转亦前驱。
俗远眼宁白，年初顶渐朱。
古囊能背否，胜用小奚奴。
曾原伯屡劝居城中而仆方欲自梅山入云门今日
陆游（宋代）

借得僧房似钓船，兼旬散发醉江天。
酒能作病真如此，穷乃工诗却未然。
闲似白鸥虽自许，健如黄犊已无缘。
秋高更欲移家去，先葺云门屋数椽。
姑苏杂咏 吴王井（在灵岩山）
高启（明代）

曾开鉴影照宫娃，工手牵丝带露华。
今日空山僧自汲，一瓶寒供佛前花。
杂咏 其八
华镇（宋代）

馺遝鸣驺里巷喧，殷勤来觅孝廉船。千年亲见风流事，不是空闻旧史传。
北山道人栽松
王安石（宋代）

阳坡风暖雪初融，度谷遥看积翠重。
磊砢拂天吾所爱，他生来此听楼钟。
赠术士罗世忠
王之道（宋代）

春秋有罗国，之子岂其后。
害传锦囊书，相地走淮右。
为问何所宗，此法古所授。
卜瀍与卜宅，周孔语非谬。
用能游公卿，所至术辄售。
有时过吾庐，乘间得频扣。
谈诗涉坡谷，说填本爻繇。
是名阴阳家，未可容易诟。
归欤春雨霁，飞花扑襟袖。
遥怜玉笥峰，岿然插天秀。
李通判休日约僚属追凉于净因已复酌于芙蕖馆
赵蕃（宋代）

野寺依林木，官园带芰荷。
饭蔬朝共集，尊酒晚成过。
岁月记游胜，礼容宽俗苛。
公能数倾倒，我得慰蹉跎。
雩祀乐章。豫和
佚名（唐代）

祀遵经设，享缘诚举。献毕于樽，彻临于俎。

舞止干戚，乐停柷敔。歌以送神，神还其所。
绍兴癸亥余以进士来临安年十九明年上元从舅
陆游（宋代）

随计当时入帝城，笙歌灯火夜连明。
宁知六十余年後，老眼重来看太平。
留题伏波岩
章岘（宋代）

江澜洄洑齧山根，山裂岩开石室存。溺鬼夜呼千嶂黑，蛰龙晨起一川浑。

金沙试决通泉脉，翠壁闲题破藓痕。三伏几人逃畏暑，岂惟河朔有清尊。
鄱阳湖四十韵
刘弇（宋代）

巨浸连吴越，高躔直斗牛。玄冥开别府，江伯汇支流。

象纬元精逼，神奸秘怪裒。番君疏带砺，彭蠡壮襟喉。

赴隙如无地，凭壖忽有州。津涯逾写润，窟宅定刳幽。

岛认瀛鳌戴，涛疑阵马蒐。珠跳怜雨驶，镜滑识风收。

树带乔枝隐，山馀短碧浮。窥觇波罔象，睥睨忲阳侯。

漾月都迷皓，蒸云间作油。涵濡均藻荇，冗长到虾鳅。

蜃幻晴嘘阁，龙腥夜拔湫。万寻悬圃玉，一带洞庭秋。

盈缩知谁纪，吞并似力揫。鲤矜封赤鲩，龟笑斥朱眸。

嵌窦扶桑齧，珍文匠石锼。鸥群驯野客，蚖肆傲潜虬。

罟数筐零霰，樯轻弩激鍭。孰分浮瓠澨，或讶绕蛇丘。

弦索延商妇，舽艭送莫愁。陶朱诚得策，神禹想遗忧。

端称潺湲弄，非无隐伏搜。豆分高下渚，苇视去来舟。

血脉乾坤活，疮痍稼穑瘳。披猖包息壤，琐碎落浮沤。

莲女婵娟棹，渔郎芼燥瓯。有人搴绣被，无客傲鹴裘。

货贝穷乾没，醪羞肃丐求。束枯论沃釜，戒覆比倾辀。

众水杯盂外，他年吐纳尤。鹊填功未议，鲸吸志应酬。

何事轻思济，吾防果未周。阽危心骨醉，飘泊面颜羞。

敢计乘桴去，何知戴笠游。片帆真扰扰，只影转悠悠。

卑湿嗟梁傅，星霜挂魏牟。劳歌惭孺子，破簏付平头。

乌豉缘莼置，黄粻为鲙谋。清螺取归日，稳棹听夷犹。
乡有好事者出君谟行草八分书数幅中有梅圣俞诗一首用成拙句以识二分
杜衍（宋代）

莆田笔健与文豪，尤爱南山县咏高。欲使英辞长润石，每逢佳句即挥毫。

清如韶濩谐音律，逸似鸾皇振羽毛。羲献有灵应怅望，当时不见此风骚。
导引·於皇祖烈
佚名（宋代）

於皇祖烈，大宋启鸿名。骏命属炎灵。閟宫厚德太阴精。重华诞炎明。轩台百世护基卮。龙驾在清冥。汉家原庙崇新饰，鼎业永安宁。
南乡子（中秋前一日饮赵信申家）
韩元吉（宋代）

细雨弄中秋。雨歇烟霄玉镜流。唤起佳人横玉笛，凝眸。收拾风光上小楼。

烂醉拚扶头。明日阴晴且漫愁。二十四桥何处是，悠悠。忍对嫦娥说旧游。
试院唱酬十一首其八次前韵三首之三
苏辙（宋代）

浊醪能使客忘家，屈指归期已有涯。
鱼化昨宵惊细雨，鹿鸣他日饮寒花。
已谙江上肴蔬薄，莫笑衙前鼓笛哗。
太守况兼乡曲旧，会须投辖止行车。
临江仙
顾夐（五代）

碧染长空池似镜，倚楼闲望凝情。满衣红藕细香清。

象床珍簟，山障掩，玉琴横¤

暗想昔时欢笑事，如今赢得愁生。博山炉暖澹烟轻。

蝉吟人静，残日傍，小窗明。

幽闺小槛春光晚，柳浓花澹莺稀。旧欢思想尚依依。

翠嚬红敛，终日损芳菲¤

何事狂夫音信断，不如梁燕犹归。画堂深处麝烟微。

屏虚枕冷，风细雨霏霏。

月色穿帘风入竹，倚屏双黛愁时。砌花含露两三枝。

如啼恨脸，魂断损容仪¤

香烬暗销金鸭冷，可堪孤负前期。绣襦不整鬓鬟欹。

几多惆怅，情绪在天涯。
六月初七日午雨暴注，少刻即晴，偶得绝句四首 其三
林占梅（清代）

雨沉斜径没，水退涨泥存。一院洼坳处，纵横屐齿痕。
周濂溪
李东阳（明代）

不是芳菲解泥人，自家生意总来真。当时只许程明道，道得前川句里春。
寄汪信民
吕本中（宋代）

万里江南雨外船，长腰粳米缩头鳊。广文繫马无由去，更有何人赠酒钱。
拟寒山寺 其五十五
释怀深（宋代）

世上聪明人，必欲闻其过。不知是业牵，却云合恁么。

因果镜中容，容岂非是我。阴报最分明，不论官职大。
喜迁莺·月波疑滴
史达祖（宋代）

月波疑滴，望玉壶天近，了无尘隔。翠眼圈花，冰丝织练，黄道宝隔相直。自怜诗酒瘦，难应接许多春色。最无赖，是随香趁烛，曾伴狂客。
踪迹，漫记忆，老了杜郎，忍听东风笛。柳院灯疏，梅厅雪在，谁与细倾春碧？旧情拘未定，犹自学当年游历。怕万一，误玉人寒夜，窗际帘隙。
移居图二首
陆文圭（元代）

潜夫两跋最穷研，通老安身是契玄。
偶向晴窗展临本，无人当日扣龙眠。
伤春 其二
袁树（清代）

乍减东风二月寒，雨痕犹湿小阑干。荷珠倾处重圆易，蕉叶开阑再卷难。

绿酒我能浇块垒，黄粱人自梦邯郸。柳条惹得离情乱，只管青青系玉鞍。
踞湖山六题 其一 踞湖山
马云（宋代）

山临太湖上，寺隐青萝间。五坞洞壑邃，众峰屏障环。

浓岚面光彩，惊波背潺湲。云归定僧寂，月伴樵夫还。

林墅掩蒙密，级磴容跻攀。钱氏建圭社，此地为家山。
以山药茶送沈宜之兄
赵蕃（宋代）

山药本为林下享，筠篮那得致兵厨。
传担云月并持与，长夜读书应所须。
初夏喜凉
刘攽（宋代）

季月南州雨过春，雨馀炎气即经旬。北风一变如秋色，小屋三间喜病身。

出户燕儿矜羽化，堆盘梅子荐时新。融峰盛夏含冰雪，安得清凉颇借人。
和马伯庸学士拟古宫词七首 其六
贡师泰（元代）

殿头昨夜报春残，尽放宫人赏牡丹。独有沈香亭北畔，一枝偏许八姨看。
番枪子
韩玉（宋代）

莫把团扇双鸾隔。要看玉溪头、春风客。妙处风骨潇闲，翠罗金春瘦宜窄。转面两眉攒、青山色。

到此月想精神，花似秀质。待与不清狂、如何得。奈向难驻朝云，易成春梦恨又积。送上七香车春草碧。
李尚书被召过沪临发之日官吏以行香日分追送
魏了翁（宋代）

黄鸡喔喔丑前催，拟效张侯夜半来。
残梦方随僧梵去，拿音已听客帆开。
江皋望极空留恨，陛下忧深正急才。
已赋明伦相赠勉，更思桃李及时栽。
句
吴几复（宋代）

苍石皱文龙迹在，清泉涵泳海源通。
夏景 清泉洁尘襟
刘辰翁（宋代）

是事不堪闻，清泉独可亲。翛然携鬓影，聊以洁尘襟。

帘泻千年雨，蓝拖百尺绅。能令肝肺雪，更遣芰荷新。

京洛昏沈梦，江湖淡荡身。一瓢明月燕，并洗脱靴嗔。
登扬州城北门予昔侍亲寓居此城下驿舍十八年矣怆然感动
刘敞（宋代）

昔钓城下水，今来十八年。居人几能在，里巷独依然。

手种成乔木，躬耕有废田。悲歌顾千骑，不觉涕沦涟。
和沈次韩春日郊行二首
王之道（宋代）

杨花落地鸊鹈飞，百里湖山碧四围。
信步不知行几远，却怜芳草伴人归。
次新淦
刘琏（唐代）

柳条日以青，雪消春水煖。溯流何儃佪，又见白日晚。

山光与水色，取适兴不浅。开户面大江，凭轩见孤巘。

云端野烧明，天际归舟远。忧来觉时遥，欢去知星短。

安行复饱食，使我颜色腼。进德思乾乾，匪躬怀蹇蹇。

持此慰吾心，庶以善自勉。
读罗昭谏谗书
查有新（清代）

新登鼍江亘秀气，钟毓乃有江东生。云何十上不中第，英雄落魄同祢衡。

穷愁著书祗取辱，书讶自谗谗乃名。沈颜聱书杜罪言，大抵感愤之所成。

呜呼文辞馀事耳，世贵气节如山横。先生受知吴越主，首劝大兴勤王兵。

钱虽未听心已悟，寻遇真主终归诚。子孙永无僭窃志，大义炳炳由公明。

读罢离骚读此册，不辞浊酒缸罍倾。凛然正气塞天地，文能卫道真干城。
用林择之韵呈陈福公
朱熹（宋代）

昔公秉钧衡，金玉我王度。中年几湖海，偃息安国步。

岿然九鼎重，翩若孤云去。俯仰天地间，谁哉此同趣。
昼锦堂
陆求可（清代）

红绽梅肥，绿垂笋折，风光处处关情。懊恨此身无定，泛梗飘萍。

悔别溪山随马足，惭窥鬓影伴啼莺。关河远，春树暮云，时时摇乱心旌。

堪惊。茅店月，青山路，多少霜迹鸡声。不信神州赤县，尽是愁城。

梦中常作还乡客，醒时仍逐众人行。须知道，负却赏心乐事，急问归程。
访戴鍊师不值
胡仲弓（宋代）

数间茅屋柳成阴，中有幽人抱一琴。
欲访桃豀无觅处，桃豀更在白云深。
问傅庵海棠消息 其一
释居简（宋代）

光风欲透锦燕脂，数点忺晴已荐奇。惆怅一双新燕子，年年不见未开时。
渊源堂十二诗 其五 同襟馆
王十朋（宋代）

安道家何处，溪山深更深。扁舟不惮远，得得访同襟。
和杨褒雨中见寄二首 其一
刘敞（宋代）

佳雨云龙会，高堂河汉声。驱除三伏过，埽荡九衢清。

造物不无意，为霖真有情。怜君独高卧，亹亹向群生。
次韵再答少蕴知府甥和四兄长句并见寄二首
晃冲之（宋代）

尘埃自与青云断，岁月谁令白发来。
数口无归同作客，一春多病几登台。
常闲水上鸥从远，只老笼中鹤任开。
日日避愁无处脱，直须到手不停杯。
大隐屏
李左史（宋代）

高峰崛起翠云屏，何事呼为大隐名。
自是市朝人不到，非关洞户锁峥嵘。
次韵王龟龄校书梅花 其二
史浩（宋代）

朔风吹雪障江梅，不著诗攻不解开。正恐与花无半面，胡然有意及三杯。

清凉怕逐炎炎去，澹泊曾参的的来。祇向茅檐露消息，华堂虚费管弦催。
宝鼎现（代邑士送韩君美经历）
陈著（宋代）

望京门外，怕见催发，东风行马。清到底、冰壶满了，欲借留来无清也。祖劝酒、看依依情恋，都在眉尖眼下。任万户、诗旗曲帐，有笔应难描写。

是则龟组随瓜卸。好规模、分付来者。才泛绿、依红小暇，移讲芹宫时促驾。又指点、秀宁城来脉，疏瀹春流似画。更巧为、溪山著句，留作千年佳话。

最念一邑酸寒，风雨暗、真几成假。向纛牙交处，还得儒珍旧价。便父母、又如何做，但结心香社。愿阔步、直上云霄，犹□回头奉化。
野鹊
欧阳修（宋代）

鲜鲜毛羽耀朝辉，红粉墙头绿树枝。
日暖风轻言语软，应将喜报主人知。
送傅安道郎中将漕七闽二首 其二
杨万里（宋代）

把酒春如许，论诗夜未央。相逢便金石，何必试冰霜。

离合知难免，愁思自不忘。它年一茅屋，公肯访荒凉。
满江红 又次前韵 搔瓜事见刘向新序
刘敏中（元代）

我笑前人，痴绝甚、搔瓜钻李。天壤内、神奇腐朽，有所穷已。才见凌风霄汉上，忽看垂翅蓬蒿底。试闲将、得失遍思量，凡经几。无汝愧，从渠毁。非我有，何吾喜。但物来即应，尽心焉耳。一榻高眠人事了，一瓢乐饮家缘理。也何曾、直待马千蹄，童千指。
题崔隽孺白鹤画
梁朝钟（清代）

五台冰雪色，馀影入丹青。玉露飞县圃，梅花满洞庭。

羽衣三叠曲，松谡两函经。华表归来后，缑山鸟姓丁。
寄句辅元
吕陶（宋代）

普州公事少，太守读书多。见得是非尽，无如今古何。

老怀惊岁月，冷梦到云萝。郡下有佳士，几人陪咏歌。
禅人并化主写真求赞
释正觉（宋代）

寒肩自高，饥眼较大。
乌藤瘦握拳，曲木默据座。
无言而独灵，有唱而谁和。
秋摩水色兮清绝瘢痕，春入华枝兮妙亡程课。
祷雨报恩到翟园四首
杨万里（宋代）

未必钱园似翟园，翟园窠木最宜看。
茂松亭下偏明眼，矮桧平铺翡翠盘。
寄赠孙教授兄弟
赵蕃（宋代）

籍甚所闻三桂堂，向来相与但南昌。
横经重识泮宫老，捧檄仍思幕府良。
日暮酒尊勤洒扫，竹边谈几爱苍凉。
梅江父子风流旧，今见君家鸿雁行。
中原民谣 金澜酒
周麟之（宋代）

金澜酒，皓月委波光入酒。冰壶避暑压琼艘，火炕敌寒挥玉斗。

追欢长是秉烛游，日高未放传杯手。生平饮血狐兔场，酿糜为酒毡为裳。

犹存故事设茶食，金刚大镯胡麻香。五辛盈柈雁粉黑，岂解玉食罗云浆。

南使来时北风冽，冰山峨峨千里雪。休嗟虏酒不醉人，别有班觞下层阙。

或言此酒名金澜，金数欲尽天意阑。醉魂未醒盏未覆，会看骨肉争相残。

一双宝榼云龙翥，明日辞朝倒壶去。旨留馀沥酹亡胡，帝乡自有蔷薇露。
醉蓬莱（癸丑寿吕马帅）
李曾伯（宋代）

问金城方略，数十年来，谁堪称许。万福威名，草木识淮浦。西顾天长，中流地重，著此巨鳌柱。见说棋边，风声鹤唳，胆落胡虏。

老子家声，六韬亲授，渭水归来，非熊非虎。江汉滔滔，建大将旗鼓。孤矢开祥，节旄迎渥，勋业纪盟府。好对芳天，莺花未老，金樽频举。
陈少蘅岁暮旋里留别答以赠言一章
曹家达（清代）

君乘天汉槎，仆家江水湄。天风吹下乘槎客，人间会合各有期。

暮烟萧槭催帆去，独立苍茫更谁语。今宵祝梦到天涯，迤西百里落君家。

君家堂上双白头，顾我宁非人子俦。从今交勉承颜色，暂时分手莫相忆。
书意
陆游（宋代）

物我年来已两忘，萧然湖曲一茆堂。
身闲自与俗子远，睡美不知秋夜长。
余禄正应齑瓮在，宿酲时卧酒垆傍。
老人肘後长生药，检尽千金无此方。
山楼晚晴
翟翥缑（清代）

溪边才过雨，薄暮兴何长。曲径侵流水，高峰挂夕阳。

江明帆影乱，风定竹声凉。更有怡情处，穿霞雁几行。
书建州刺史鲍祗劝农诗后
赵公豫（宋代）

使君劝稼泛清溪，才问高田又及低。蛙鼓鸣畦芳草际，莺梭掷柳画桥西。

堪怜南亩波生浪，且喜东庄麦秀齐。五首新诗发性府，还从老稚慰呼啼。
幽事
陆游（宋代）

幽事春来早，晨兴即启阍。
扫梁迎燕子，插楥护龙孙。
数日招宾友，先期办酒尊。
淋漓衣袖湿，不管渍春痕。
金陵即事三首
王安石（宋代）

水际柴门一半开，小桥分路入青苔。
背人照影无穷柳，隔屋吹香并是梅。
袁州庆丰堂十闲咏
祖无择（宋代）

雨霁轻埃息，闲吟面曲池。
游鳞时对掷，双破碧涟漪。
九日北山寺二首
方回（元代）

白云苍藓尚知心，野径荒泉杵重寻。
一马出城元近近，万松藏寺已深深。
同游似觉无先到，半醉谁知政独吟。
十度重阳如瞬息，足知往古与来今。
句
梁周翰（宋代）

谁似金华杨学士，十联诗在御屏间。
瑞香两首 其二
释居简（宋代）

低欠阑干护绿云，紫苞寒褪暖敷英。服膺不下南枝拜，应使馀香误得名。
送周使君罢渝州归郢州别墅
刘禹锡（唐代）

君思郢上吟归去，故自渝南掷郡章。野戍岸边留画舸，

绿萝阴下到山庄。池荷雨后衣香起，庭草春深绶带长。

只恐鸣驺催上道，不容待得晚菘尝。
送僧归苏州
杨亿（宋代）

说法雄音敌海潮，一栖京寺叶频凋。
水田三事衣将弊，香积多年饭顿销。
忽忆虎邱飞梦到，更闻莲社寄书招。
好传祖印归南土，莫遣宗风渐寂寥。
扈从朝献四首
任希夷（宋代）

礼官前导赭黄袍，陟降灵宫九陛高。
二十七筵俱再拜，精虔不惮圣躬劳。
续碧山吟社诗二首 其二
顾建元（清代）

九老须眉古，看余亦杖乡。招邀锦树里，图画碧山堂。

茶梦归书卷，松声冷石床。遥遥望千载，秋兴白云长。
黄帝祠宇
胡志道（宋代）

李侯神仙才，宇宙在其手。古篆誇雄奇，铁柱贯金钮。

标榜黄帝祠，字画气浑厚。想当落笔时，云梦吞八九。

每传风雨夜，蜿蜿龙蛇走。光怪发岩窦，草木润不朽。

鬼物烦撝诃，一旦忽失守。随烟遽飞腾，无复世间有。

因访山中人，石刻尚仍旧。谁能一新之，易若运诸肘。
熙宁中，轼通守此郡。除夜，直都厅，囚系皆
苏轼（宋代）

山川不改旧，岁月逝肯留。
百年一俯仰，五胜更王囚。
同僚比岑范，德业前人羞。
坐令老钝守，啸诺获少休。
却思二十年，出处非人谋。
齿发付天公，缺坏不可修。
寄李天瑞
李廷仪（明代）

花阴寂寂漏沈沈，孤馆残灯别恨深。遥忆去年寒食后，满天风雨夜同衾。
题段氏中台
赵嘏（唐代）

看山台下水无尘，碧筱前头曲水春。

独对一尊风雨夜，不知家有早朝人。
腊日观咸宁王部曲娑勒擒虎歌
卢纶（唐代）

山头曈曈日将出，山下猎围照初日。
前林有兽未识名，将军促初无人声。
潜形踠伏草不动，双雕旋转群鸦鸣。
阴方质子才三十，译语受词蕃语揖。
舍鞍解甲疾如风，人忽虎蹲兽人立。
欻然扼颡批其颐，爪牙委地涎淋漓。
既苏复吼拗仍怒，果协英谋生致之。
拖自深丛目如电，万夫失容千马战。
传呼贺拜声相连，杀气腾凌阴满川。
始知缚虎如缚鼠，败虏降羌生眼前。
祝尔嘉词尔无苦，献尔将随犀象舞。
苑中流水禁中山，期尔攫搏开天颜。
非熊之兆庆无极，愿纪雄名传百蛮。
万葛树
刘兼（唐代）

叶如羽盖岂堪论，百步清阴锁绿云。善政已闻思召伯，

英风偏称号将军。静铺讲席麟经润，高拂□枝兔影分。

更有岁寒霜雪操，莫将樗栎拟相群。
春日偕苏一
王贞庆（明代）

都城二月春熙熙，寻芳每共幽人期。长干白下总名胜，载酒携琴随所之。

今晨乘兴出西郭，花底停骖游古祠。祠宫岧峣白云里，丹青台殿张罘罳。

落梅纷纷堕香雪，垂杨冉冉摇金丝。凭高纵目倚栏槛，乾坤清气凝诗脾。

从游宾客尽文彦，豪吟谑浪忘吾谁。东海苏公最英俊，掀髯一笑摛雄词。

天孙机杼织云锦，五色绚烂含朝曦。淮南蒋生尤敏捷，吐语字字皆新奇。

长鲸怒吸海波竭，峥嵘露出珊瑚枝。玉山沈郎更潇洒，芙蓉秋水涵清姿。

摩挲石壁写新句，毫端墨汁光淋漓。呼儿洗盏罄余兴，醉来不觉乌巾欹。

飞光百岁犹瞬息，人生行乐须及时。树林阴翳鸟声杂，斜晖又驻西山陲。

马蹄归去踏芳草，风流不减高阳池。
读楚词三首 其一
周紫芝（宋代）

借令无策拒强秦，何至甘心受虎吞。楚国已墟三十载，区区犹念尔东门。
浪淘沙 拜李后主生日
杨玉衔（清代）

生死两同辰。故国归魂。珠阑玉砌可怜春。欲向词仙私乞巧，瓜果筵陈。

天地一吟身。惭对宫嫔。围城半阕泪留痕。七夕笙歌欢顷刻，终算君恩。
晴日登盍簪楼用海屿韵纪兴 其二
霍与瑕（明代）

野蕨墙梅亦华筵，小炉残火更烹鲜。乍晴街市欢元夜，时雨农家卜有年。

菜吐黄花金满径，桃含碧蕊玉拖烟。登楼极目春无限，何处鸿音来远天。
晚起
白居易（唐代）

烂熳朝眠后，频伸晚起时。暖炉生火早，寒镜裹头迟。

融雪煎香茗，调酥煮乳糜。慵馋还自哂，快活亦谁知。

酒性温无毒，琴声淡不悲。荣公三乐外，仍弄小男儿。
重游法源寺
李经钰（清代）

几树疏松野寺前，松阴踪迹久茫然。故人高节成千古，胜地重来又五年。

佛火尚明烧后影，塔铃独语雨馀天。即今无限沧桑感，不独宫花委断烟。
西湖山居 其一
叶挺英（明代）

地僻故人稀，莓苔多鸟迹。文峰耸日边，宝剑横山侧。

陟屺仰功勋，瞻云思竹帛。穷经苦蠹鱼，何日售荆璧。
张氏新居
周权（元代）

小雨东风拂袂寒，神仙华屋画图间。茶香入座午烟歇，花影压帘春昼閒。

翠竹白沙泉细细，朱阑绿树鸟关关。客来一笑推棋局，坐占溪南十里山。
送郑少府
贾岛（唐代）

江岸一相见，空令惜此分。夕阳行带月，酌水少留君。

野地初烧草，荒山过雪云。明年还调集，蝉可在家闻。
张法示诗集为题其后
徐鹿卿（宋代）

闻名每恨不相识，相识梅关眼带青。雪干冰姿披宿雾，银钩玉唾丽繁星。

居邻山谷传宗派，系出燕公有典刑。陶写风光吟咏了，更培勋业照青冥。
程簿能静袖诗来访次韵
陈杰（宋代）

高吟鼎脔屡经尝，群噪纷纷子贡墙。
雪曲我应惭郢下，笛声公自感山阳。
堪嗟绛老泥涂役，孤负春官桃李场。
斗大康山盛儒者，凭谁推此叩循良。
宋江三十六赞
龚开（宋代）

白玉麒麟，见之可爱。
风尘大行，皮毛终坏。
醉蓬莱（寿别制垣）
李曾伯（宋代）

问江东父老，十数年来，谁为安石。万里鲸波，一柱独山立。汉橐班高，郢斤名重，喜动旌旗色。虎踞龙盘，有人于此，千载犹昔。

好是元戎，护寒旧手，到处人传，争道公别。办取风樯，指顾定南北。只恐为霖，玉麟堂小，留不住台席。一片仁心，寿身寿国，与同箕翼。
徐伯寿求赞
释昙华（宋代）

大海波涛阔，千峰气象雄。
当头俱坐断，直下展家风。
一喝分宾主，三玄辨正宗。
其余都莫问，今古有盲聋。
归宗山籁一百四首 其八十九
释函是（明代）

望夕光沉魄，晴林影尚微。为云曾不是，即月岂全非。

过眼山容隐，含情夜色晖。若教迟皓洁，已丧目前机。
题竹溪读书堂
王庭圭（宋代）

竹外溪边沙石幽，欲招诗客赋临流。万竿深锁藏书屋，百丈清潭绕橘州。

千里水烟渔唱晚，一堂风月暮云收。何当挽取六君子，占此佳名作胜游。
游琴台墨池
吴中复（宋代）

寻春景物乍晴暄，连月余寒花未繁。
犬子琴台余古寺，扬雄墨沼但空园。
池边宿草交加绿，林外鸣禽相斗喧。
秀麦渐渐摇暖日，几重苍翠满郊原。
凉夜怀镜新上人
徐波（明代）

久坐身无影，知师心已安。虫悲天地窄，月近水云宽。

猥巷违群动，荆扉闭小寒。是能从所悦，持此寄人难。
游东林寺
黄滔（唐代）

平生爱山水，下马虎溪时。已到终嫌晚，重游预作期。

寺寒三伏雨，松偃数朝枝。翻译如曾见，白莲开旧池。